1. augustil 2010 jõustus Euroopa Liidu ja Ameerika Ühendriikide vaheline leping, mis käsitleb finantstehinguid käsitlevate sõnumiandmete töötlemist ja edastamist Euroopa Liidust Ameerika Ühendriikidesse terroristide rahastamise jälgimise programmi (TFTP) raames.

Menetluslikud aspektid

Lepingu artikliga 13 on ette nähtud, et Euroopa Liidu ja Ameerika Ühendriikide läbivaatamisrühmad, kuhu kuuluvad Euroopa Komisjon, Ameerika Ühendriikide rahandusministeerium ja kahe Euroopa Liidu liikmesriikide isikuandmete kaitse asutuse esindajad ning kuhu võivad kuuluda ka julgeoleku- ja isikuandmete kaitse eksperdid ja õigusemõistmise küsimustes kogenud isikud, vaatavad kaitsemeetmed, järelevalve ja vastastikust kohaldatavust käsitlevad sätted korrapäraselt ühiselt läbi.

Käesolev aruanne on kuues lepingu ühise läbivaatamise aruanne pärast lepingu jõustumist ja selles käsitletakse ajavahemikku alates 1. detsembrist 2018 kuni 30. novembrini 2021. Lepingu eelmised ühised läbivaatamised toimusid 2011. aasta veebruaris, 2012. aasta oktoobris, 2014. aasta aprillis, 2016. aasta märtsis ja 2019. aasta jaanuaris. 27. novembril 2013 võttis komisjon vastu komisjoni ja Ameerika Ühendriikide rahandusministeeriumi ühisaruannet käsitleva teatise, milles käsitletakse TFTP raames edastatud andmete väärtust vastavalt lepingu artikli 6 lõikele 6.

Kooskõlas lepingu artikli 13 lõikega 3 esindas Euroopa Liitu läbivaatamisel Euroopa Komisjon ja Ameerika Ühendriike selle rahandusministeerium. Euroopa Liidu läbivaatamisrühma juhtis komisjoni vanemametnik. Rühma kuulusid kaks komisjoni töötajat ja kahe ELi liikmesriigi isikuandmete kaitse asutuse esindajad.

Kuues ühine läbivaatamine toimus kahes peamises etapis: 8. märtsil 2022 Haagis Europoli ruumides ning 29. ja 30. märtsil 2022 Washingtonis Ameerika Ühendriikide rahandusministeeriumis.

Käesoleva aruande aluseks on kirjalikud vastused ELi poolt enne läbivaatamist Ameerika Ühendriikide rahandusministeeriumile saadetud küsimustikule, rahandusministeeriumi töötajate ja Ameerika Ühendriikide läbivaatamisrühma liikmetega toimunud vestlustel saadud teave ning rahandusministeeriumi avalikult kättesaadavates dokumentides sisalduv teave. Arvesse võeti ka teavet, mida läbivaatamise käigus andsid Europoli töötajad, sealhulgas Europoli isikuandmete kaitse ametnik. Et teave oleks täielik, kohtus komisjon ka määratud teenuseosutajaga ja sai temalt teavet, ning korraldas 24. jaanuaril 2022 koosoleku, et saada liikmesriikidelt tagasisidet lepingu vastastikkussätete järgimise kohta.

Soovitused ja järeldused

Ameerika Ühendriikide rahandusministeeriumilt, Europolilt, määratud teenuseosutajalt ja sõltumatutelt järelevaatajatelt saadud teabe, asjakohaste dokumentidega tutvumise ning andmeesitamismäärusetaotluste ja TFTP raames kogutud andmetes tehtud otsingute tulemuste juhuvalimi põhjal on komisjon veendunud, et lepingut ning selle kaitsemeetmeid ja järelevalvet on nõuetekohaselt rakendatud.

Europol täidab oma kontrollifunktsiooni täielikus kooskõlas artikliga 4 Ameerika Ühendriikide rahandusministeeriumi edastatud üksikasjalike, korrapäraselt uuendatavate lisadokumentide põhjal. Järelevalvemehhanism toimib hästi ja tagab, et andmete töötlemine vastab artiklis 5 sätestatud tingimustele ning et otsitakse ainult selliste isikute andmeid, kelle kohta on eelnevalt saadud teavet või tõendeid, et isik võib olla seotud terrorismi või selle rahastamisega. Kõik välja võtmata jäänud andmed kustutatakse hiljemalt viis aastat pärast nende saamist vastavalt lepingu artikli 6 lõikele 4.

TFTP on endiselt olulisim vahend andmaks õigeaegset, täpset ja usaldusväärset teavet terroristide rahastamise ja terrorismi planeerimise kahtlusega seotud tegevuse kohta. See võimaldab tuvastada ja jälgida terroriste ja nende tugivõrgustikke kogu maailmas. TFTP on ELile väga kasulik olnud ka praegusel läbivaatamisperioodil ning otsingutest saadud vihjetest läks peaaegu 50 % Europolile ja ELi liikmesriikidele. Mõnel juhul on lepingu alusel esitatud teabest olnud suurt kasu konkreetsete ELi pinnal toimunud terroritegude uurimisel.

Kuigi kuu keskmine vihjete arv vähenes läbivaatamisperioodil peamiselt COVID-19 pandeemia tõttu 2 232-lt 1 631-le, oli see siiski suur ja andis tunnistust sellest, et leping on endiselt kasulik. Otsingute arv kuus vähenes eelmise läbivaatamisperioodiga võrreldes 1 115-lt 828-le ehk 26 %.

Ameerika Ühendriikides 2020. aasta märtsist maini kehtinud kohustuslik kaugtöö ei mõjutanud kuigivõrd lepingu kaitsemeetmeid, kontrolli ja vastastikkuse põhimõtet käsitlevate sätete täitmist. Kui arvata välja töötajate arvu kohandamine, ei mõjutanud see järelevaatajate ega audiitorite tegevust ega ka salastatud teabe kaitseks võetud turvameetmetest kinnipidamist. Komisjon on rahul sellega, et kuigi Ameerika Ühendriikide rahandusministeerium ei saatnud kõnealuse lühikese ajavahemiku jooksul uusi artikli 4 kohaseid taotlusi andmete saamiseks, suutis ta täita kiireloomulised ja prioriteetsed TFTP alusel otsingute sooritamise taotlused lepingu artiklis 5 sätestatud tingimustel.

Teades, et Ameerika Ühendriikide rahandusministeerium esitab artikli 4 kohaste taotluste iga-aastases analüüsis ka ülevaate sellest, milliste sõnumiliikide ja milliste geograafiliste piirkondade sõnumite seas sooritatavad TFTP otsingud annavad kõige paremaid ja millised kõige halvemaid tulemusi, teeb komisjon edasise täiustamise huvides ettepaneku, et edaspidi esitataks see ülevaade senisest põhjalikumalt ka artikli 4 kohastes taotlustes. Üksikasjalikumad selgitused võimaldaksid veenduda, et rahandusministeeriumi taotlus on konkreetne ja määratud teenuseosutajalt nõutakse võimalikult vähe andmeid, nagu on ette nähtud artikli 4 lõikega 2.

Lisaks teeb komisjon Ameerika Ühendriikide rahandusministeeriumile ettepaneku parandada väljavõetud andmete säilitamise vajaduse analüüsimise mehhanisme, et neid andmeid säilitataks ainult seni, kuni on vaja seoses selle konkreetse uurimise või süüdistusega, mille jaoks neid andmeid kasutatakse (artikli 6 lõige 7). Komisjon soovitab rahandusministeeriumil kehtestada sellise andmete säilitamise läbivaatamise kirjaliku menetluse.

Sellega seoses palub komisjon liikmesriikidel veelgi järjekindlamalt teatada Europolile kui ühtsele kontaktpunktile, kui juhtum on lõpetatud, et sellest saaks teavitada ka Ameerika Ühendriikide rahandusministeeriumi, kes põhimõtteliselt peaks seejärel juhtumi jaoks väljavõetud andmed kustutama, välja arvatud juhul, kui samu andmeid kasutatakse muudes uurimistes. Europol ja liikmesriigid peaksid kehtestama sellise tagasiside andmise korra ja hakkama seda ka rakendama. Tähelepanu tuleks pöörata ka nendele väljavõetud andmetele, millega Ameerika Ühendriikide rahandusministeeriumi analüütikud on tutvunud, kuid mida ei peeta konkreetse uurimise jaoks vajalikuks ja mida seetõttu selle raames kellelegi ei edastata. Komisjon soovitab Ameerika Ühendriikide rahandusministeeriumil koostada TFTP kasutajatele ja analüütikutele kirjaliku dokumendihalduse juhendi, et tagada väljavõetud ja trükitud andmete säilitamine kooskõlas artikli 6 lõikega 7.

Lisaks peaksid liikmesriigid andma Europolile korrapäraselt tagasisidet TFTP alusel Ameerika Ühendriikide rahandusministeeriumilt saadud vihjete lisaväärtuse kohta. Seda teavet võib vajaduse korral edastada ka Ameerika Ühendriikide rahandusministeeriumile, et veelgi parandada artiklite 9 ja 10 kohaselt vahetatava teabe kvaliteeti ja hulka. Komisjon kutsub Europoli jätkama TFTP-alase teadlikkuse suurendamist ning toetama liikmesriike, kes küsivad temalt nõu ja kogemusi artikli 10 kohaste konkreetsete taotluste koostamisel. Samuti soovitab ta liikmesriikidel kasutada ära kõik TFTP kohaselt juba olemas olevad võimalused.

Komisjon märgib, et kord, mille kohaselt vaadatakse läbi nende isikute taotlusi, kes soovivad veenduda, et nende isikuandmete kaitse õigusi järgitakse vastavalt lepingule, tundub tõhusalt toimivat. Lisaks osutab komisjon sellele, et Ameerika Ühendriikide eraelu puutumatuse ja kodanikuvabaduste järelevalve komisjon leidis 2020. aasta novembris TFTP järelevalve aruandes, et programm on hästi läbimõeldud ja väga kasulik terrorismivastase võitluse seisukohalt ning selles on vajalikul määral arvesse võetud ka isikute eraelu puutumatuse nõudeid. Komisjon rõhutab, kui oluline on, et lepingu artiklite 15 ja 16 rakendamise eest vastutav Ameerika Ühendriikide rahandusministeeriumi isikuandmete kaitse ametnik jätkaks oma tegevust isikute juurdepääsu ja õiguskaitsevahendite kättesaadavuse parandamisel ning selgitaks välja, kuidas saaks nende õiguste kasutamise korda katsetada olukorras, kus konkreetseid taotlusi pole esitatud.

Komisjonil on heameel, et Ameerika Ühendriikide ametiasutused on teabe jagamisel endiselt avatud. See näitab TFTP väärtust rahvusvahelisel tasandil toimuva terrorismivastase võitluse jaoks. Ühises väärtusaruandes ja käesoleva läbivaatamise raames esitatud üksikasjalik teave TFTP raames kogutud andmete kasutamise võimaluste ja tegeliku kasutamise ning andmete kasutamise konkreetsete juhtumite kohta annab selge ülevaate TFTP toimimisest ja selle kasulikkusest julgeolekule mõlemal pool Atlandi ookeani. Eriti oluline on see terrorismivastase võitluse analüüsimise ja uurimise, näiteks varem tundmatute terroristide ja rahastajate väljaselgitamise jaoks.